《妾薄命》
宋代·司马棫

二月春风初不恶，后园桃李先春落。高堂去妇对花愁，君恩非春妾命薄。

忆昔三星光在天，煌煌车马朱门前。结缡幸得事君子，愿托丝萝千万年。

履痕才遍君家地，相看已觉君心异。门外新欢一破颜，室中旧爱双垂泪。

妾心比玉自坚贞，君眼如星到处明。女子睽离太山重，丈夫弃置鸿毛春。

莫誇绿发红颜好，女色由来何可保。君不见灞上銮舆祓禊回，阿娇已向长门老。

作者简介：陕州夏县人，字才叔。司马槱弟。登进士第。尝应贤良，以党锢不召。有《逸堂集》。